Diana Șoșoacă, Cristian Popescu Piedone sau Marian Vanghelie sunt printre politicienii care candidează la primăriile din București. Prin comportamentul lor, aceștia au stârnit diverse controverse de-a lungul timpului.
Candidatura Dianei Şoşoacă, președinta Partidului SOS România, la Primăria Capitalei a fost admisă, pe ultima sutǎ de metri, după ce inițial i-a fost respins dosarul din cauza numărului insuficient de semnături valide.
Senatoarea a ieșit în evidență de-a lungul timpului cu numeroasele sale abordǎri pro-ruse, unul dintre discursurile sale din Senat fiind promovat, la cererea sa, pe o rețea socială, chiar de un apropiat al lui Vladimir Putin. Totodată, Diana Șoșoacă s-a remarcat prin prezența la Ambasada Rusiei, prin scandalurile din Parlament şi abordǎrile sale antivacciniste.
Icoana, acordeonul şi Biblia
Un alt candidat pentru scaunul de primar general al Capitalei este Cristian Popescu Piedone, primarul Sectorului 5, lider al Partidului Umanist Social Liberal (PUSL). La depunerea candidaturii a mers cu un tricou pe care scria „Și eu sunt interlop”, aluzie la o declarație făcută de primarul general al Capitalei, Nicușor Dan, care a spus că Piedone ar fi susținut „de gașca lui de interlopi”. „Să vedem pe câți bucureșteni (...) i-a făcut interlopi”, a spus Piedone. Reacția contracandidatului său nu a întârziat să apară, Dan a postat pe Facebook o poză, editată, în care afișa un tricou cu mesajul: „Știm toți“.
Cristian Popescu Piedone a executat un an şi o lunǎ de închisoare în dosarul Colectiv, însǎ sentința i-a fost anulatǎ, a fost eliberat şi şi-a reluat mandatul de primar al Sectorului 5.
Piedone este recunoscut pentru aparițiile sale publice inedite. Spre exemplu, la începutul lunii aprilie, a mers la Târgul Vitan din Capitală să strângă semnături, însoțit de câțiva susținători, cu o icoană, un acordeon și o Biblie, jurându-le oamenilor că nu îi va dezamăgi.
De altfel, el a făcut de-a lungul timpului obiectul mai multor investigații jurnalistice fiind acuzat că ar fi dispus angajarea în funcții publice a mai multor apropiați. Întrebat dacă este vorba de imoralitate, că și-ar fi angajat doi nepoți la primărie, Piedone a răspuns: „Nu este nicio imoralitate, cu cine aţi vrea să lucrez, cu toţi trădătorii?”. Controverse în spațiul public a stârnit și faptul că îl susține pe fiul său, deputatul Vlad Popescu Piedone, pentru Primǎria Sectorului 5.
Vanghelie revine
La Primăria Sectorului 5 ar vrea să revină și Marian Vanghelie, care candideazǎ ca independent. Vanghelie a fost condamnat, în mai 2021, în primă instanță, la 11 ani şi 8 luni de închisoare, pentru luare de mită, într-un dosar ce viza fapte comise în perioada când era edil la Sectorul 5, funcție din care a fost suspendat după ce a fost arestat preventiv. „Liderii adevăraţi în lume care au făcut istorie şi care au reuşit să întemeieze state puternice nu au reuşit decât după ce au făcut puşcărie”, a spus Vanghelie, la lansarea candidaturii.
Marian Vanghelie este renumit în spațiul public și pentru perlele sale lingvistice. „Almanahe”, „goagăl” şi conjugarea verbului „a fi” sunt doar câteva situaţii în care limba română l-a pus în dificultate. Iar multe dintre declaraţiile sale au stârnit amuzamentul: „Cine nu are loc de mine... nu mă interesează... să se înghesuieşte!“; „Şi-ntr-un pom dacă mă puneţi, eu am puncte de vedere”; „Sunt un om pământean şi mă interesează decât Bucureştiul şi atât”.
O contracandidată mai puțin cunoscută publicului, dar care se bucură de un nume moștenit, este fiica cea mare a fondatorului Partidului România Mare, politicianul Corneliu Vadim Tudor. Lidia Vadim Tudor este candidata Alianței pentru Unirea Românilor (AUR) la Primăria Sectorului 5 al Capitalei. „Tatăl meu ar fi vrut să îi continui crezul politic, asta cu siguranță, și să-i duc mai departe moștenirea morală pe care ne-a lăsat-o tuturor”, a spus aceasta, într-un interviu televizat, cu privire la motivele intrǎrii în AUR.
O altă candidată AUR pentru București, la Sectorul 1 de aceastǎ datǎ, este Ramona Ioana Bruynseels. A candidat în 2019 la alegerile prezidențiale, din partea Partidul Puterii Umaniste, condus de Dan Voiculescu, om de afaceri de care s-a delimitat, acuzându-l de şantaj, potrivit mai multor convorbiri telefonice publicate de Newsweek. S-a remarcat prin depunerea candidaturii la prezidențiale cu porumbei albi şi prin afirmația conform cǎreia România şi Rusia sunt partenere în cadrul NATO, pe care ulterior a calificat-o drept „o exprimare nefericitǎ”.
Candidații cu probleme penale de la Sectorul 1
Pe lista exoticilor care vor să administreze sectoarele Capitalei este şi fostul primar Daniel Tudorache, zis Diamant. El este judecat pentru complicitate la trafic de influenţă şi spălarea banilor în dosarul „diamantelor“, intitulat aşa după ce la locuinţa sa au fost găsite sute de bijuterii şi pietre preţioase cu o valoare de peste 9 milioane de lei.
Contracandidata lui, reprezentanta Dreapta Unitǎ şi actualul edil, Clotilde Armand, are la rândul său o imagine pătată de mai mult scandaluri, precum cele cu compania de salubrizare Romprest, cu consilierii locali, dar și de dosarul penal în care a fost trimisǎ în judecatǎ, fiind cercetată că s-a numit singură manager într-un proiect anticorupție și a obținut venituri brute lunare în valoare de peste 18.000 de lei.